Ivan, Miroslav, poslanec NR SR (2020-02-21):
Ďakujem pekne za slovo. Dámy a páni, prítomní, skoré ráno, je vidieť, že niekto asi mešká. Možno na úvod by som povedal tiež pár slov k tomu, prečo sme pridali podpisy na to, aby táto schôdza bola otvorená, a už to povedali moji kolegovia, dali sme, zaprezentovali sme sa, aby sme pomenovali problémy, ktoré tu napáchali predchádzajúce vlády, a zároveň aby sme aj povedali, čo si myslíme o tých návrhoch, ktoré tu v parlamente pristáli na stole. Teraz konkrétne k návrhu zákona, ktorým vláda chce zrušiť diaľničné známky. Hneď na úvod by som chcel povedať, že to, čo si myslí minister dopravy tejto krajiny o tomto zákone, je zrejmé z toho, že ho neprišiel ani predložiť do pléna Národnej rady. Vyjadril sa, že je to, že je to zlý nápad, že je to, že je to, že to nemá čo tu hľadať, také niečo, a ja len, ja, mne sa tlačí do úst rovno povedať, že je to, prepáčte za výraz, hlúpy nápad. Najprv k forme, akou sa tento návrh zákona tu ocitol, a to návrh na skrátené legislatívne konanie. Prečítam tú stať, kedy rokujeme o zákonoch v skrátenom legislatívnom konaní. Za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti, alebo ak hrozia štátu značné hospodárske škody. Ani jedna z týchto podmienok nie je podľa mňa splnená, samozrejme, argumenty budú, že to je váš názor, pán poslanec, ale v samotnom, v samotnom návrhu zákona, v úvode, v ktorom sa tu argumentuje o naliehavosti predloženia a prerokovania tohto bodu, je: „Naliehavosť prijatia návrhu zákona vyplýva z aktuálnej situácie, ktorá si vyžaduje účinné riešenia v záujme zvýšenia disponibilného príjmu širokých skupín obyvateľstva znížením ich výdavkov na platenie diaľničných známok.“ Tak potom tu môžme v skrátenom legislatívnom konaní rokovať o všetkých zákonoch, ktoré zvyšujú disponibilný príjem obyvateľstva. Tak toto, to je veľká hanba pre túto vládu, že takýmto spôsobnom predkladá návrh zákona o zrušení diaľničných známok. Skrátene, teda sa jedná o sociálny balík, povedzme si to na rovinu. Je to sociálny balík. Ale aký? Sociálny balík, v ktorom príde Národná diaľničná spoločnosť o 80 mil. ročne. O 80 mil., ktoré jej budú chýbať na opravu a údržbu diaľnic a rýchlostných ciest. Pozrel som si výročnú správu Národnej diaľničnej spoločnosti za rok 2018. Náklady, náklady na údržbu a opravu diaľničnej siete, teda diaľnic a rýchlostných ciest, sú ročne, tipnite si aké. 88 mil. Teda viac, ako dostane Národná diaľničná spoločnosť z diaľničných známok za rok. Samozrejme, že na opravy diaľnic a rýchlostných ciest sa využívajú peniaze z mýta, ale vieme, koľko z toho, čo sa vyberie, nakoniec v štátnej kase ostane. Tá kauza o tom, že sa vybralo 1,6 mld. a, a 800 mil. za celé to deväťročné obdobie, čo tu máme mýtny systém, odišlo poskytovateľovi, ďalších 40 %, lebo tých 800 je 50 %, ďalších 40 % skonzumovala administrácia na Národnej diaľničnej spoločnosti a len 10 % z tejto celej sumy išlo nakoniec, nakoniec na výstavbu diaľnic. A kto to teda zaplatí? Keď my vezmeme Národnej diaľničnej spoločnosti 80 mil., tak zaplatia to všetci občania, samozrejme, pretože len zo štátneho rozpočtu budeme musieť napumpovať peniaze späť do Národnej diaľničnej spoločnosti. Na to, aby sme opravovali diery na asfalte, na to, aby sme mali na posypovú soľ, na to, aby sme mohli odhŕňať sneh na diaľniciach, tak to musia sa vykladať všetci občania Slovenskej republiky. Snáď nechceme nechať diaľnice len tak bez opráv, bez údržby. To asi nie. Ale kto to vlastne sú tí všetci občania, ktorí budú prispievať na údržbu a opravu diaľnic. Sú to tí, ktorí majú autá, ale aj tí, ktorí autá nemajú. Takže, vážení občania, všetci sa budete odteraz, ak by takýto zákon prešiel, čo teda ja dúfam, že, že, že nik príčetný za toto nezahlasuje, tak, tak všetci sa budete skladať na to, aby štát našiel nejakých 80 mil. a presunul ich do Národnej diaľničnej spoločnosti, a budú sa skladať aj tí, čo autá nemajú. Samozrejme, budú sa skladať aj tí, ktorí sa chovajú ekologicky. Jednoducho niektorí, ktorí auto nemajú, lebo naň nemajú, niektorí, ktorí auto nemajú, lebo nechcú, chodia verejnou dopravou alebo chodia na bicykli, alebo inak do práce, z práce. Aj oni sa budú potom skladať na opravu a údržbu diaľnic, a nielen motoristi. A budú sa naň skladať aj ľudia s najnižšími príjmami zo svojich daní. A ja si rád, ja si rád pripomínam výroky nášho kolegu poslaneckého, ktorý je teraz v europarlamente, Eugena Jurzycu, ktorý vždy, vždy ako dobrý príklad na takéto nové daňové zaťaženia si vezme príklad povedzme krajčírky zo Sniny, ktorá zarába jeden malý príjem, ale aj z neho platí dane. Tak aj takáto krajčírka zo Sniny bude prispievať na opravu a údržbu diaľnic, pretože takto je koncipovaný teraz tento návrh zákona. A takíto ľudia, ja som si predstavil takú, takú jednu takú, takú normálne bežnú situáciu, kedy, kedy takýto človek bývajúci povedzme v paneláku ide do práce ráno, takáto krajčírka zo Sniny, a dole pri vchode stretne iného pána, ktorý nasadá povedzme do auta za 100-tisíc eur, a ten sa musí teda naozaj baviť na takejto situácii, keď musí, keď, keď, keď vie, že táto suseda jeho, ktorá v živote, povedzme si, nebude môcť dovoliť takéto auto, ale prispieva na opravy a údržby diaľnic, po ktorých jazdí jej sused na 100-tisícovom automobile. Ďalšie dôsledky, to, že my urobíme naše diaľnice prístupné zadarmo, bude mať ešte horšie dôsledky v iných veciach. Samozrejme, každý kto, kto doteraz po diaľnici nechodil pre rôzne účely pre rôzne dôvody, a tu by som rád, rád možno upriamil pozornosť na zahraničných motoristov. Toto je návrh Slovenskej národnej strany, my to vieme a často počúvame, aké národné záujmy má strana Slovenská národná strana. Tak neviem, aký toto je, ako toto je povedzme v kontexte týchto národných záujmov, pretože, pretože nám vodiči, ktorí si budú môcť vybrať, kade tranzitovať, či cez Slovensko, alebo cez Českú republiku, povedzme z Poľska do, do Rakúska, do Talianska, tak si vyberú Slovenskú republiku a pôjdu po našich cestách. Vy veľmi dobre viete, čo sa tu deje v Bratislave, aké sú tu zápchy, ale aj na celom Slovensku, a že kým nemáme vybudovanú diaľničnú sieť, tie zápchy budú, tak poďme tam pridať ďalšie vozidlá, pretože toto bude mať takýto dôsledok. A keď sme pri tom, v argumentáciách tu pána ministra, ktorý to predložil, že nám chýba 1 100 km diaľnic dostavať a že toto jeden z dôvodov, prečo nechceme pýtať od motoristov peniaze za známky. Tak ja som si to vydelil počtom kilometrov, ktorým, aké tempo my máme výstavby, to je nejakých 13 až 15 km ročne, no tak to je 85 rokov, pán minister. 85 rokov budeme mať bezplatné diaľnice? Veď to je strašné dačo! Na záver možno ešte by som chcel povedať jednu vec, že my nieže ich chceme dať zadarmo, diaľnice, my nemáme, my máme rozbité ostatné cesty, my potrebujeme dať viac peňazí do ciest a vy z nich ešte berete. Máme cesty I. triedy v takom zúfalom stave, že keď minister tejto vlády preberal svoj post v roku 2016, tak bolo 37 % siete, cestnej siete I. triedy v nevyhovujúcom alebo havarijnom stave. A odovzdáva ich po štyroch rokoch svojho pôsobenia tak, že nie 37 % tejto siete je v tomto zúboženom stave, ale 41 %. To sú štatistiky a pevné čísla. Takže ak, ak v tejto situácii stratí štát alebo Národná diaľničná spoločnosť príjem 80 mil. a bude to musieť tam dať ministerstvo dopravy, a teda všetci my, tak o to menej bude mať ministerstvo dopravy peňazí na dotácie pre Slovenskú správu ciest, ktorá sa stará o cesty I. triedy. Nechcem vidieť, v akom stave budú v takomto prípade diaľnice. A na záver jednu vec, keď sme pritom skrátenom legislatívnom konaní. Nedávno sme tu mali veľké štrajky dopravcov. Nakoniec pod rôznymi tlakmi predovšetkým externými zo strany aj veľkých výrobných závodov, že jednoducho môžu hroziť nejaké hospodárske škody, sa vzdali tohto štrajku a tohto, tejto formy nátlaku a aj za cenu, hoci nie obidve združenia, aj za cenu toho, že, že sa urobili nejaké daňové ústupky a vláda schválila isté zľavy na dani z motorových vozidiel. Ale tento návrh – a schválený vládou, schválený návrh o znížení daní z motorových vozidiel ostal na vláde a neprišiel sem. Ja som na predposlednej schôdzi Národnej rady navrhoval jeden bod, zaraďme do skráteného legislatívneho konania návrh a zaviažme vládu, aby pripravila návrh skráteného legislatívneho konania, lebo končí volebné obdobie, aby sme tento návrh, ktorý sa týka veľkých dopravcov, tu ešte mali toto volebné obdobie, pretože teraz tam ten, ten schválený návrh na zníženie cestnej dane alebo dane z motorových vozidiel, ako chcete, leží, ten tu mal byť dnes, ten návrh tu mal byť. Tam hrozia hospodárske škody, dámy, páni. To sú tie dôvody, prečo som tu a prečo na to upozorňujem. Tí, tí dopravcovia nám krachujú jeden za druhým a my tu riešime sociálny balík s diaľnicami. Tento návrh tu mal teraz byť a za ten by sme zahlasovali všetci, predpokladám. A ja sa, ja sa toho strachujem, že sa opäť vyberú na cesty dopravcovia a prejavia tú zlosť z toho, čo sa tu deje, ako, ako, ako šlendriansky sa pristupuje k tak vážnym veciam, ako je, ako je dopravná situácia na našich cestách a, a starostlivosť, a mať dostatok financií na to, aby sme, aby sme si vedeli udržiavať prevádzkyschopnú našu cestnú sieť. Veď to je tepna našej ekonomiky. Vy stade vyťahujete peniaze, ktorých je tam už teraz málo. A nikto z motoristov, keby tu bola nejaká všeobecná, nejaký tlak, všeobecný tlak verejnosti, že, preboha, jaké máme drahé diaľničné poplatky, 11 alebo 12 rokov sa nemenili a súhlasím v tomto s pánom Érsekom, že nemenili sa, nejaké úseky pribudli. A vy teraz argumentujete, nie, chýba nám 1 100 km, tak nebudeme vyberať, vyberať za ne peniaze. Asi všetko, čo som chcel, toto ja, ja, toto nesmie prejsť v žiadnom prípade a dúfam, že naozaj každý súdny človek toto nemôže postúpiť, postúpiť ďalej a musí to tu hneď skončiť po, po tomto prerokovaní. Ďakujem za slovo.